b'\n_START_ARTICLE_\nGardino Senasis tiltas\n_START_SECTION_\nIstorija\n_START_PARAGRAPH_\nPirmas didelis medinis tiltas per Nemun\xc4\x85 Gardine buvo pastatytas dar XVI a. antrojoje pus\xc4\x97je, valdant Lenkijos karaliui ir Ldk Steponui Batorui. Tuomet tiltas buvo pavaizduotas vokie\xc4\x8di\xc5\xb3 dailininko Matiso Ciundto (Matthias Z\xc3\xbcndt) gravi\xc5\xabroje pagal am\xc5\xbeininko Hanso Adelhauzerio 1568\xc2\xa0m. pie\xc5\xa1inius. V\xc4\x97liau per vien\xc4\x85 i\xc5\xa1 viduram\xc5\xbei\xc5\xb3 kar\xc5\xb3 tiltas buvo sugriautas. Daugiau kaip tris \xc5\xa1imtme\xc4\x8dius nepavyko Gardine pastatyti didesnio tilto. 1875\xc2\xa0m. prad\xc4\x97ta ruo\xc5\xa1tis statyti metalin\xc4\xaf tilt\xc4\x85 per Nemun\xc4\x85: parengtas statinio projektas, prad\xc4\x97tos gaminti kai kuri\xc5\xb3 tilto element\xc5\xb3 konstrukcijos. 1908\xc2\xa0m. tiltas buvo pastatytas. Tai buvo metalinis, 3 tarpsni\xc5\xb3, 194,6\xc2\xa0m ilgio, 22\xc2\xa0m plo\xc4\x8dio, vadintas Aleksejaus bei Petro-Nikolajaus tiltu. Ant vienos i\xc5\xa1 atram\xc5\xb3 yra i\xc5\xa1lik\xc4\x99s statybos met\xc5\xb3 \xc4\xafra\xc5\xa1as \xe2\x80\x9e1907\xe2\x80\x9c._NEWLINE_Per I pasaulin\xc4\xaf kar\xc4\x85, 1915\xc2\xa0m., tilt\xc4\x85 susprogdino atsitraukianti Rusijos kariuomen\xc4\x97, nors vokie\xc4\x8diai band\xc4\x97 sutrukdyti. Vokie\xc4\x8di\xc5\xb3 okupuotame Gardine \xc5\xa1alia sugriauto tilto buvo \xc4\xafrengta ponton\xc5\xb3 perk\xc4\x97la. V\xc4\x97liau, miestui tapus Lenkijos dalimi, v\xc4\x97l i\xc5\xa1kilo naujo tilto statybos klausimas. 1922\xc2\xa0m. vietoje sugriautojo pagal ne\xc5\xbeinomo karo in\xc5\xbeinieriaus projekt\xc4\x85 pastatytas naujas pastovus tiltas, bet jis neatlaik\xc4\x97 ledone\xc5\xa1io._NEWLINE_Tarpukaryje, 1935\xc2\xa0m., Senasis tiltas, vadovaujant in\xc5\xbeinieriui B. Perockiui, buvo atstatytas. 1944\xc2\xa0m. fa\xc5\xa1istin\xc4\x97 Vokietijos kariuomen\xc4\x97, spaud\xc5\xbeiama Raudonosios Armijos, tilt\xc4\x85 taip pat susprogdino. Tiltas Gardine, sujung\xc4\x99s \xc5\xa1iandienines Mostovaja ir Gornovych gatves, atstatytas 1949\xc2\xa0m. spalio 30 d. Iki 1971\xc2\xa0m. \xc5\xa1iuo tiltu vyko pagrindinis transporto srautas, kol nebuvo pastatytas kitas miesto tiltas tarp Popovi\xc4\x8diaus ir Vesenniaja gatvi\xc5\xb3._NEWLINE_2008\xc2\xa0m. tiltas buvo u\xc5\xbedarytas rekonstrukcijai. Atnaujintas tiltas gali praleisti 3000 transporto priemoni\xc5\xb3 per val. sraut\xc4\x85.'